ข่าวร้ายของ AOT
ราคาหุ้น AOT ต้องเผชิญกับปัญหาอีกครั้งแล้วล่ะ
1 ต.ค. 2561

ลูบคมตลาดทุน  : ธนะชัย ณ นคร
ราคาหุ้น AOT ต้องเผชิญกับปัญหาอีกครั้งแล้วล่ะ
จากเหตุการณ์เจ้าหน้าที่ตำรวจตรวจคนเข้าเมืองใช้กำลังเกินกว่าเหตุในการระงับเหตุผู้โดยสารชาวจีนไม่ยอมแสดงเอกสารยืนยันการเข้าพักในไทย
และมีพฤติกรรมขัดขวาง ก่อความวุ่นวาย และพยายามหลบหนีไปทาง Bus Gate
ขณะที่คลิปที่เผยแพร่ในประเทศจีน กลับบอกว่า เพราะคนจีนคนดังกล่าว ปฏิเสธที่จะจ่ายเงินใต้โต๊ะให้กับเจ้าหน้าที่ไทย
ส่วนข้อเท็จจริงจะเป็นอย่างไร คงต้องไปนำสืบกันอีกครั้ง
แต่ไม่ว่าจะอย่างไร คลิปที่เจ้าหน้าที่ทำร้ายร่างกายชาวจีน มันกลายเป็น “ภาพลบ” และคนจีนกำลังรณรงค์ไม่ให้เข้ามาเที่ยวประเทศไทยต่อเนื่องไปอีก
วานนี้ราคาหุ้น AOT ปรับลงไปอีก 0.50 บาท ปิดที่ 65.00 บาท
ราคาหุ้น AOT เพิ่งจะฟื้นขึ้นมาได้ จากเหตุการณ์เรือล่มที่ จ.ภูเก็ต
ในช่วงนั้นราคาหุ้นร่วงลงไปต่ำสุดในรอบปีนี้ หรือ 61.00 บาท ก่อนราคาหุ้นจะฟื้นตัวได้มาอยู่ระหว่าง 66.00–67.00 บาท
แต่หลังจากนั้น หรือในช่วงกลางเดือน ก.ย.ที่ผ่านมา ราคาหุ้น AOT ก็ปรับลงไปอีกและมาอยู่ที่ 62.00 บาท หลังจากมีข่าวว่า นักลงทุนสถาบัน หรือกองทุนได้ขายหุ้นออกมาก่อนหน้านี้แล้ว
เหตุผลก็คือ นักลงทุนสถาบันได้เชิญผู้ประกอบการเอกชนเข้ามาให้ข้อมูลสถานการณ์การท่องเที่ยว
และพบว่า จำนวนนักท่องเที่ยวในช่วง 3-4 เดือนสุดท้ายของปีนี้ มีแนวโน้มลดลง
ยอดการจองห้องหายไปจำนวนมาก
และตัวเลขดังกล่าวก็เป็นจริง ๆ เมื่อมีการเปิดเผยตัวเลขนักท่องเที่ยวจากกระทรวงการท่องเที่ยวและกีฬา พบว่าผู้โดยสารต่างชาติในเดือน ส.ค. 2561 เติบโตเพียง 3% เป็น 6.8 ล้านคน
ตัวเลขนี้ชะลอตัวต่อเนื่องจากเดือน ก.ค. 2561 ที่เติบโต 5% และเดือน มิ.ย. 2561 ที่เติบโต 10%
ทั้งหมดนี้ ส่งผลให้จำนวนผู้โดยสารต่างชาติระหว่างเดือน ต.ค. 2560-ส.ค. 2561 เพิ่มเป็น 74.8 ล้านคน หรือเพิ่มขึ้น 12%
ในขณะที่จำนวนผู้โดยสารรวมเพิ่มขึ้น 9%
เมื่อมองลึกลงไป พบตัวเลขที่น่าห่วงจากจำนวนนักท่องเที่ยวชาวจีนที่หดตัวต่อเนื่องอีก -12%
ล่าสุดรายงานข่าวว่าสถานเอกอัครราชทูตจีนเตือนชาวจีนที่จะเข้ามาท่องเที่ยวไทยในช่วงหยุดยาว หรือ Golden Week (1-7 ต.ค.ของทุกปี) ให้หลีกเลี่ยงการท่องเที่ยวทางทะเล
เขาบอกว่า เป็นช่วง (ลม) มรสุม
ส่งผลให้จีนยกเลิกเที่ยวบินเช่าเหมาลำประมาณ 20 เที่ยวบิน
รวมถึง สงครามการค้าระหว่างสหรัฐฯ และจีนเริ่มส่งผลกระทบทำให้ค่าเงินหยวนอ่อนค่าลงประมาณ 5% เมื่อเทียบกับค่าเงินบาทไทย ลดแรงจูงใจในการเข้ามาท่องเที่ยวประเทศไทยในช่วงที่เหลือของปีนี้
นักท่องเที่ยวจีนนั้น คิดเป็น 1 ใน 3 ของจำนวนนักท่องเที่ยวต่างชาติที่เดินทางเข้าประเทศไทย
นี่ยังไม่รวม ตัวเลขนักท่องเที่ยวจาก “ประเทศรัสเซีย” ที่หันไปเที่ยว “ตุรกี” มากขึ้นทำให้จำนวนนักท่องเที่ยวรัสเซียในเดือน ส.ค. 2561 ปรับตัวลดลงถึง -8%
เห็นคนในวงการตลาดทุน รวมถึงนักวิเคราะห์ประเมินกันว่า น่าจะเป็น “ผลกระทบระยะสั้น”
และรัฐบาลกำลังเร่งแก้ปัญหา
นักวิเคราะห์ส่วนใหญ่จึงปรับคำแนะนำลงทุนหุ้น AOT เหลือเพียงแค่ “ถือ” ครับ
โบรกฯ บางแห่งปรับราคาเหมาะสมลงมาด้วย
แต่มีคำแนะนำจากบางโบรกฯ ว่า ให้ “ทยอยสะสม” ในช่วงที่ราคาหุ้นอ่อนตัว หากต้องการเข้าลงทุนแบบระยะยาว
ข้อมูลจาก settrade ล่าสุด ระบุราคาเป้าหมายจากโบรกฯ 10 แห่ง ให้ราคาสูงสุด 79 บาท และต่ำสุด 67 บาท และมี IAA Consensus อยู่ที่ 74.00 บาท
ราคาหุ้น AOT (65.00 บาท) จึงมีอัพไซด์จากราคาเฉลี่ย 12.97%
แม้ AOT มีข่าวดีเกี่ยวกับการประมูลดิวตี้ฟรีในช่วงปลายปีนี้
แต่ข่าวร้ายเรื่องจำนวนนักท่องเที่ยวขยายตัวต่ำกว่าเป้าหมายนั้น ก็มีน้ำหนักมากกว่าข่าวดี
และคาดว่าจะกดราคาหุ้น AOT ลงได้อีก